Sentrums se sukses in navorsing erken | News24
Sentrums se sukses in navorsing erken
Mika Andonio, ’n onderwyseres aan Caritas Gemeenskapsfokus se vroeë kinderontwikkelingsentrum in Platfontein buite Kimberley, sing Kersgesange en ander liedere saam met leerlinge. Van die liedere word in drie tale gesing. Foto: Emile Hendricks Multimedia · User Galleries · News in Pictures
In die nuutste navorsing oor Caritas-gemeenskapsfokus se vroeë kinderonderontwikkelingsentrums in die Noord- Kaap­ en Noordwes is bevind dat die waarde en veral onverwagte voordele nie onderskat kan word nie.Ds. F.D. Hugo, uitvoerende hoof van Caritas-gemeenskapsfokus, sê hy en die span is aangenaam verras deur die navorsingsbevindings en die aanbevelings wat gemaak is.“Daar is soveel meer wat ons nou kan bereik,” sê hy.Caritas-gemeenskapsfokus, die NG Kerk in Noord-Kaapland se organisasie vir maatskaplike werk, help plaaslike gemeenskappe om die sentrums te bedryf.Caritas, in samewerking met die departement van maatskaplike ontwikkeling en die Custoda-trust, help om onderwysers (waarvan sommige uit die betrokke gemeenskappe kom) op te lei en indiensopleiding te gee.“Die sentrums behoort aan gemeenskapsgroepe wat as nie-regeringsorganisasies geregistreer is en samewerkingsooreenkomste met ons het.”Caritas bedryf sentrums in sy sinodale gebiede in Platfontein, Jan Kempdorp, Marchand, Augrabies, Warrenton, Vanwyksvlei, Postmasburg, Britstown, Strydenburg, Hopetown, Vryburg, Piet Plessis en Stella.“Die navorsing moes bepaal of ons die verlangde resultate bereik. Die verslag is grootliks positief. Een aanbeveling is om geletterdheidsklasse vir volwassenes aan te bied. Die geriewe wat reeds bestaan, kan goed benut word.”Judith de Villiers, programbestuurder van gemeenskaps­ontwikkeling, sê hulle het die program vyf jaar gelede in samewerking met plaaslike gemeenskappe en gemeentes begin.“Die eerste klaskamers in Strydenburg was in ’n onbewoonde huis van die Tuiste vir Ouer Persone. Almal het ingespring om te help. Boervroue het gordyne gemaak en ander het die klaskamers uitgeverf,” sê sy. “Die gemeenskap het gou-gou hul kinders by die vroeë kinderontwikkelingsentrum ingeskryf. Ons het met 15 kinders begin. Die skool is nou vir 91 leerlinge geregis­treer en het steeds ’n waglys. Daar is wonderlike stories.”’n Blinde ouma het haar kleinkind op haar rug met begeleiding na en van die skool gebring. ’n Donkiekar vervoer kinders skool toe.In Hopetown het die NG gemeente hul katkisasievertrek beskikbaar gemaak. In Postmasburg het die gemeente ’n albino-meisie gehelp om ’n bril te kry.“Erg verwaarloosde en gemolesteerde kinders met spesiale behoeftes word beveilig en na spraak- en arbeidsterapeute verwys.”Die kinders bring ook verandering na hul huis. Hul ouers moet nou voor ete bid. Almal moet hul hande was voor ete en nadat hulle die toilet gebruik het. “Ons is verskriklik trots op ons eerste groep kinders, nou in gr. 4, wat die presteerders op skool is,” sê De Villiers.“Hoe gouer plattelandse welgestelde en armer gemeenskappe saamwerk, hoe meer volhoubaar sal die gemeenskap in die geheel word. “Indien arm en welgestelde kinders saam ontwikkel en groei, sal die verwydering algaande kleiner en ge­meenskappe meer suksesvol word.“Navorsing toon dat elke rand wat aan ’n kind se ontwikkeling bestee word, baie meer dividende meebring as byvoorbeeld ’n sentrum vir dwelmverslaafdes.”